Clifton-strande heropen ná walviskarkas verwyder word | Maroela Media
Die walvis het Dinsdag in die vroeë oggendure op die strand uitgespoel. (Foto: Stad Kaapstad)
Clifton-strande is heropen nadat die karkas van 'n bultrugwalvis wat Dinsdagoggend daar uitgespoel het, verwyder is.
Die Stad Kaapstad sê die karkas is gister omstreeks 15:30 met die hulp van SANParke en verskeie ander van die stad se departemente verwyder.
Die karkas van die 9 m lange walvis het gister in die vroeë oggendure uitgespoel. Die nasionale departement van bosbou, visserye en omgewing is ingelig en monsters en afmetings is vir wetenskaplike ontleding geneem.
Die strand is oopgestel nadat die karkas verwyder is. (Foto: Stad Kaapstad)
"Die oorsaak van dood is onseker, maar dit is waarskynlik weens natuurlike oorsake," lui 'n verklaring van die stad.
'n Groot skool bultrugwalvisse het die gebied sedert November besoek en hierdie is die tweede walvis wat uitspoel. Die karkas van 'n 8 m lange walvis het op 9 Desember verlede jaar by Seepunt uitgespoel.
Die karkas is na 'n stortingsterrein geneem. (Foto: Stad Kaapstad)
In die jongste voorval is die karkas met hulp van 'n boot tydens hooggety verwyder. Dit is van die strand na die Oceana-motorbootklub geneem waar dit op 'n vragmotor gelaai en na die Vissershok-vullingsterrein geneem.